钦定古今图书集成/理学汇编/文学典/第103卷 > 徐霖
## 钦定古今图书集成/理学汇编/文学典/第103卷 > 徐霖

按《列朝诗集》，霖字子仁，其先姑苏人。从金陵，七岁能
诗，九岁能大书，操笔成体，善画松竹花草蕉石。长而
跅施自放，谢去学官弟子，精研六书，尝得篆法于异
人，李长沙，见之，日：“此周伯温之流，吾不及也。”筑快园
于城东，极游观声伎之乐，善制小令，填南北词，皆入
律。棋酒之暇，命伶童侍女被其新声，都人竞传而歌
之。武帝南巡，伶人臧贤进其词翰，召见行宫，试《除夕
诗》百韵，及应制词曲，皆立就。雅俗杂陈，语多谲谏，上
屡称善。尝午夜乘月幸其家，夫妇苍黄出拜，上命置
酒，家无供具，以蔬笋鲑菜进御。上大喜，为之引满，酣
畅而去。已而数幸其家，御晚静阁，垂钓得一金鱼，宦
官争买之。上大笑，失足落池中，衮衣沾湿快。园中有
宸幸堂、浴龙池，纪其遇也。赐飞鱼服，扈从还京，每夜
宿御榻前，与上同卧起。将授官禁近，固辞，会上宾而
罢。归里二十馀年乃卒，年七十有七。子仁少时雅从
沈启南游江夏，吴伟写《徐沈二高士行乐图》，杨君谦、
祝希哲为赞。文征仲寄诗日：“乐府新传桃叶句，彩毫
编写薛涛笺。”其为名流倾慕如此。及其自应召罢归，
世庙继立，威武近幸及待诏公车者，皆逮治坐罪，而
子仁独超然无所连染，天下高之，以谓“吴生之题目，
庶无愧焉。”